google/wiki40b huggingface dataset:
Štakelbergi

Fon Štakelbergi (vācu: von Stackelberg) ir sena vācbaltiešu dzimta, kas Livonijā bija zināma kopš 14. gadsimta. No Zviedru Vidzemes tā izplatījās Zviedrijā, bet no Vidzemes guberņas  arī Krievijas impērijas teritorijā.

Vēsture

Štakelbergu dzimtas pirmsākumi meklējami 13. gadsimtā, kad pieminēts Ķelnē dzīvojušais Valdevers no Štakelbergas (latīņu: Waldewerus de Stackelberg) un Tērbatas bīskapa vasalis Henrihs no Štakelbergas (Henricus de Stackelberg) 1306. gadā. Par Livonijas Štakelbergu ciltstēvu uzskata Tērbatas bīskapijas fogtu (Stiftsvogt) Pēteri no Štakelbergas (1480-1545), kura dēli un mazdēli izveidoja piecus dzimtas pamatatzarus: Kaverhofas un Kreichofas (a.d.H. Kawershof-Kreuzhof); Kambijas-Izenhofas (a.d.H. Camby-Isenhof) un  Tomeles (a.d.H. Thomel); Pipas (a.d.H. Piep, Perrist und Kassari) un Halinapas (a.d.H. Halinap und Eken-Angern). Vēlāk dzimta sazarojās vēl 28 atsevišķās līnijās jeb namos (a.d.H. Jürgensberg, a.d.H. Hördel, a.d.H. Kaltenbrunn, a.d.H. Ellistfer, a.d.H. Wagenküll, a.d.H. Kollitz, a.d.H. Sellie, a. d.H. Cambi und Ecken-Angern, a.d.H. Kassar, a.d.H. Riesenberg, u.c.).
1741. gadā dzimtu uzņēma Sāmsalas bruņniecības matrikulā (Stackelberg a.d.H. Feckerort Thomel Rotziküll und Piddull), 1746. gadā – Igaunijas bruņniecības matrikulā, 1747. gadā – Vidzemes bruņniecības matrikulā,. 1840. gadā –  Kurzemes bruņniecības matrikulā. 
1854. gada 7. decembrī Krievijas impērijā dzīvojošajiem dzimtas pārstāvjiem piešķīra mantojamu barona titulu.
Petrs Sīkora

Spēlētāja karjera

Savu profesionālā spēlētāja karjeru Sīkora uzsāka 1992. gadā, kad debitēja HK Pilzenes sastāvā. 1993.—94. sezonas vidū hokejists pārcēlās uz Ziemeļameriku, nākamās divas sezonas aizvadot IHL.
1995.—96. sezonā Sīkora debitēja NHL kluba Ņūdžersijas "Devils" sastāvā. Tiesa, nostiprināties "Devils" rindās čehu uzbrucējam izdevās vien 1998.—99. sezonā, bet 1999.—2000. sezonā Sīkora kopā ar komandu izcīnīja Stenlija kausu. "Devils" rindās Sīkora spēlēja līdz 2001.—02. sezonas noslēgumam.
2002. gada vasarā Petrs tika aizmainīts uz Anahaimas "Mighty Ducks" vienību, tās sastāvā aizvadot nākamās divas sezonas. 2004.—05. sezonas NHL lokauta laikā Sīkora spēlēja Krievijas Superlīgas kluba Magņitogorskas "Metallurg" rindās, 2005.—06. sezonā atgriežoties "Mighty Ducks". Tiesa, jau visai drīz Sīkora tika aizmainīts uz Ņujorkas "Rangers".
2006. gada vasarā čehs pievienojās Edmontonas "Oilers" rindām, taču pēc gada noslēdza divu gadu līgumu ar Pitsburgas "Penguins", tās rindās 2008.—09. sezonas noslēgumā izcīnot savu otro Stenlija kausu. 2009.—10. sezonu Petrs aizvadīja Minesotas "Wild" sastāvā, taču tad atgriezās Eiropā.
2010.—11. sezonu hokejists uzsāka HK Pilzenes sastāvā, taču noslēdza KHL kluba Minskas "Dinamo" rindās. 2011. gada vasarā hokejists atgriezās NHL, pievienojoties Ņūdžersijas "Devils" rindām, tās sastāvā aizvadot nākamo sezonu. 2012.—13. gada sezonā kopā ar Šveices hokeja līgas vienību SC Bern kļuva par Šveices čempionu, pēc sezonas beigām noslēdzot spēlētāja karjeru.
Čehijas hokeja izlases rindās kļuvis par trīskārtēju (1996, 1999, 2005) Pasaules čempionu, spēlējis arī 2002. gada olimpiskajās spēlēs.
Rūdolfs no Kaseles

Dzīvesgājums

Aptuveni kopš 1207. gada ordeņa brālis Rūdolfs bija ordeņa pils pārvaldnieks Siguldā. Viņa varmācīgā rīcība, atņemot letiem viņu tīrumus, pļavas un mantu, ir viens no iemesliem, kas izsauca līvu sacelšanos un kauju pie Satezeles pret vāciešiem.
1217. gadā brāli Rūdolfu iecēla par komturu Cēsīs pēc Cēsu Bertolda bojāejas kaujā pie Otepē.
1219. gadā viņš vadīja karagājienus uz Jervu un Viruzemi.
1229. gadā kā liecinieks Kaseles Rūdolfs piedalījās visu svarīgāko ordeņa līgumu slēgšanā, vācu puses vārdā viņš slēdzis tirdzniecības līgumu ar Smoļensku.
1230. gadā brālis Rūdolfs bija ordeņa otrais liecinieks tūlīt pēc mestra Folkvīna Rīgā noslēgtajam līgumam ar Miera Kursas ciemu vecākajiem.
1233./34. gadā Rūdolfs bija viens no pāvesta legāta Alnas Balduīna sīvākajiem ienaidniekiem, tādēļ 1234. gada rudenī tika aicināts uz Romas pāvesta tiesu.
1237. gadā Rūdolfs piedalījās Saules kaujā un pārdzīvoja Zobenbrāļu ordeņa sagrāvi.
1240.gadā, acīmredzot, piedalījās zviedru karagājienā pret Novgorodu un Ņevas kaujā, jo vēlāk tika saukts par Roldolfus de Nu (Ņevas nosaukums viduslejasvācu valodā).
Rūdolfa nāves gads nav skaidri zināms, iespējams, viņš kritis Ledus kaujā uz Peipusa ezera 1242. gadā.
Jānis Kalnbērziņš

Biogrāfija

1893. gada 17. septembrī Kalnbērziņš dzimis Katlakalna pagastā. 1917. gada aprīlī kļuvis par boļševiku partijas biedru. 1919. gadā karojis Latvijā latviešu sarkano strēlnieku rindās, pēc tam 8. latviešu strēlnieku pulkā karojis pret Deņikinu.
No 1925. līdz 1928. gadam Latvijā LKP pagrīdes darbā. Tajā laikā PSRS tiek arestēta sieva un bērni tiek ievietoti bērnunamos. 1929. gadā beidzis Rietumtautu Komunistisko universitāti. 1933. gadā beidzis Sarkanās Profesūras institūtu. No 1935. gada Komunistiskās Internacionāles latsekcijas biedrs.
1939. gadā Latvijas policija Kalnbērziņu arestēja un tiesa piesprieda ilgu cietumsodu. Pēc PSRS karaspēka ienākšanas Latvijā 1940. gadā, Kalnbērziņš tiek atbrīvots no ieslodzījuma, kļūstot par LKP CK pirmo sekretāru. Tiek ievēlēts Tautas Saeimā un balso par Latvijas iekļaušanu PSRS. No 1941. līdz 1945. gadam Padomju armijas Ziemeļrietumu frontes kara padomes loceklis.
1959. gadā Kalnbērziņš sakarā ar nacionālkomunistu vajāšanām tika atstādināts no LKP CK pirmā sekretāra amata un iecelts par LPSR AP Prezidija priekšsēdētāju. 1970. gadā aizgāja pensijā, miris 1986. gada 4. februārī Rīgā.
Polijas himna

Mazurek Dąbrowskiego ir Polijas Republikas valsts himna. To ir sarakstījis Juzefs Vibickis (Józef Wybicki), 1797. gadā.
Šī himna, kā valsts himna ir bijusi ne tikai Polijā, bet arī Dienvidslāvijā un Bulgārijā.
Tršebīča

Vēsture

Pilsēta rakstos pirmoreiz minēta 1101. gadā, kas šeit tika nodibināts benediktiešu klosteris. 1335 . gadā Tršebīčai tika piešķirtas pilsētas tiesības. 1338. gadā parādījās pirmās ziņas par pilsētas ebreju kopienu. Ilgu laiku apdzīvotā vieta atradās Hābsburgu impērijas sastāvā. 19. gadsimtā Tršebīča attīstījās kā ādas apstrādes un apavu ražošanas centrs. No 1919. gada — Čehoslovākijā. Kopš 1993. gada — Čehijā.

Tūrisms

Tršebīčas ebreju kvartāls un 13. gadsimtā pārbūvētā Tršebīčas Svētā Prokopija bazilika ir iekļauti UNESCO Pasaules mantojuma sarakstā.
Brunovi

Brunovi (vācu: von Brunnow) ir vācbaltiešu dzimta, kas 16. gadsimtā ieceļojusi Latvijā no Pomerānijas un vēlāk izplatījusies arī Krievijā. 1620. gadā Brunovus ierakstīja Kurzemes bruņniecības matrikulā.

Vēsture

Pirmais zināmais dzimtas Kurzemes atzara pārstāvis bija Mihaels no Brinovas (vācu: Brünnow) Šlāves (tagad Slavno) novadā. Livonijas kara sākumā 1559. gadā viņš iegādājās Daugavpils komturejas Briģenes muižu tagadējā Demenes pagastā, kas Brunovu dzimtai piederēja līdz 1670. gadam. 1566. gadā Mihaels Brunovs kļuva par Kurzemes un Zemgales hercoga Gotharda kancleru. Viņa radinieks Josts no Brinovas ieradās Livonijā pirms 1561. gada, šeit viņam piedzima dēli Dionīsijs, Klauss un Hanss. Zināms, ka 17. gadsimta sākumā Brunovu dzimtai piederēja Vircavas muiža, kuru tie ieķīlāja Grothusiem. 1620. gada 17. oktobrī Frīdrihu fon Brunovu (miris 1651) ierakstīja Kurzemes bruņniecības matrikulā.
1853. un 1862. gadā Brunovu dzimtai piešķīra mantojamu baronu titulu. 1871. gada 18. martā Krievijas impērijas īstenajam slepenpadomniekam un sūtnim Londonā Filipam fon Brunovam (1797—1875) piešķīra grāfa titulu.
Lietuvas gada sportists

Lietuvas gada sportists (lietuviešu: Lietuvos metų sportininkas) ir sporta nominācija, kas katru gadu tiek piešķirta labākajiem sportistiem ar Lietuvas pilsonību. No 2014. gada konkurss vīriešiem un sievietēm notiek atsevišķi.  Vēlēšanas organizē Lietuvas Nacionālā Olimpiskā komiteja kopā ar privātām struktūrām.
Vītkova

Vēsture

Rakstos pirmoreiz minēta 1301. gadā. Ilgu laiku apdzīvotā vieta atradās Hābsburgu impērijas sastāvā, tās vāciskais nosaukums bija Vigštatla (vācu: Wigstadtl). No 1918. gada — Čehoslovākijas sastāvā. Kopš 1993. gada — Čehijas sastāvā. Naktī uz 2009. gada 19. aprīli četri noziedznieki ar Molotova kokteiļiem apmētāja māju, kura dzīvoja čigāni. Vairāki cilvēki guva apdegumus, to starpā trīsgadīga meitene. Noziedzniekiem tika piespriesti ilgi cietumsodi.

Cilvēki

Vītkova ir čehu protesta kustības dalībnieka Jana Zajīca (Jan Zajíc, 1950—1969) dzimtā pilsēta.
Harta balva

Harta balva (angļu: Hart Memorial Trophy), tiek pasniegta Nacionālās Hokeja Līgas vērtīgākajam spēlētājam. Tas parasti tiek noteikts pēc NHL spēlētāju asociācijas balsojuma. Harta balva tiek pasniegta kopš 1923.-24. gada sezonas. Visvairāk, 9 reizes, šo balvu ieguvis Veins Greckis, bet starp komandām 17 reizes šo balvu ieguvuši Monreālas "Canadiens" spēlētāji.
Dzelzs vārti

Dzelzs vārti (rumāņu: Porțile de Fier, serbohorvātu: Đerdapska klisura, ungāru: Vaskapu-szoros, vācu: Eisernes Tor, turku: Demirkapı) ir kanjons Donavas upē. Veido daļu no Serbijas un Rumānijas robežas.
Plašākā nozīmē Dzelzs vārti ir 134 km gari, šaurākā nozīmē tā ir pēdējā daļa no šiem 134 km, posms aiz Rumānijas pilsētas Oršovas. Te atrodas divas hidroelektrostacijas. Rumānijas pusē atrodas Dzelzs vārtu dabasparks, Serbijas pusē — Džerdabas nacionālais parks. Rumānijā atrodas arī Dzelzs vārtu muzejs. Donava šaurākajā vietā ir 150 m plata (un 53 m dziļa). Netālu no šīs vietas Romas imperatora Trajāna valdīšanas laikā tika uzcelts ievērojams tilts, kas vairāk nekā 1000 gadu bija pasaulē garākais arku tilts.
Frankenberga (Saksija)

Vēsture

Rakstos pirmoreiz minēta 1188. gadā. 1923. gadā Frankenburgā tika nodibināts autobūves uzņēmums Framo, 1934. gadā tā tika pārcelta uz Hainiheni. Trešā reiha laikā uz ziemeļiem no pilsētas bija ierīkota Zahsenburgas koncentrācijas nometne.

Ekonomika

Pie pilsētas atrodas Vācijas armijas kara bāze.

Cilvēki

Frankenburga ir futbolista Pēra Klūges (Peer Kluge, 1980) dzimtā pilsēta
Alma Ābele

Biogrāfija

Ālma Ābele piedzima 1907. gada 12. jūlijā Zaķusalas enkurnieka un laivu meistara ģimenē. 1928. gada beigusi Rīgas 4. vidusskolu, mācījusies Ernesta Feldmaņa teātra kursos. 1929. gadā sākusi strādāt Jelgavas Latviešu teātrī. Pirmā loma bija Laimdota Raiņa lugas "Uguns un nakts" iestudējumā. Veiksmīgi tēlojusi gan jaunas, romantiskas mīlētājas, gan kaislīgas, spēcīga rakstura sievietes. Strādājusi Latgales teātrī (1935-36). No 1936. gada Rīgas Mazā teātra aktrise. Ievērību guvusi ar dramatisku Ingas lomu Mārtiņa Zīverta lugas "Tīreļpurvs" iestudējumā (1936) un Maijas lomu Raiņa "Mīla stiprāka par nāvi" (1937). Pēc tam, kad Rīgas Mazais teātris tika pārveidots par Dailes teātra Mazo ansambli 1937. gadā, aktrise spēlējusi arī Dailes teātra izrādēs. Pirmā loma šajā teātrī bija Benita Viļa Lāča lugas "Bāka uz salas" iestudējumā. No 1938. gada līdz mūža beigām (ar pārtraukumu 1967-77) Dailes teātra aktrise. Strādājusi par runas mākslas pasniedzēju Dailes teātra trešajā studijā (1959-62).
Mirusi 1984. gadā, apbedīta Meža kapos.
Genève-Servette HC

Spēlētāji

Starp komandas visu laiku rezultatīvākajiem spēlētājiem minami tādi hokejisti kā Igors Fedulovs, Gorans Bezina, Jurajs Kolnīks un Filips Bozons. Ilgus gadus komandas sastāvā aizvadījuši arī tādi spēlētāji kā Pols Savarī, Džonatans Mersjē un Tomass Deruns.
Soļanka

Soļanka (krievu: солянка) ir tradicionāls krievu virtuves ēdiens. Tā ir gaļas, zivju vai sēņu buljonā vārīta zupa, kuras obligāta sastāvdaļa ir skābēti gurķi. Bagāta ar ekstraktvielām. Soļankas gatavošanai var izmantot Vidusjūras olīvas, Vīnes desiņas, citronus, kaperus. Šī zupa ir populāra Krievijā un citās bijušās Padomju Savienības republikās, tai skaitā arī Latvijā.
Rustams Begovs

Spēlētāja karjera

Karjeru Begovs sāka 2009.—10. gada sezonā Latvijas hokeja līgas kluba SK Rīga/Profs 18 rindās. 2012.—13. gada sezonā uzbrucējs sāka spēlēt Krievijas Jaunatnes hokeja līgas kluba HK Rīga sastāvā.
2013.—14. gada KHL sezonā vairākkārt tika izsaukts uz Rīgas "Dinamo" komandu. Tās sastāvā Begovs debitēja 2013. gada 17. novembra spēlē pret Hantimansijskas "Jugra". Savus pirmos vārtus KHL guva 29. novembra spēlē pret Jekaterinburgas "Avtomobilist". Sezonas gaitā komandas rindās Begovs aizvadīja 28 spēles, atzīmējoties ar četriem (2+2) punktiem.
2014. gada vasarā pievienojās Karaghandi "Saryarka" rindām, tās sastāvā Krievijas Augstākajā līgā gan aizvadot tikai vienu spēli. Sezonu hokejists aizvadīja "Saryarka" Kazahstānas čempionāta fārmklubā Karaghandi "Berkut". 2015. gada vasarā pievienojās HK MOGO, taču pēc trīs tās sastāvā aizvadītām sezonām pārcēlās uz HK Zemgale rindām.
Rezultatīvākais HK Zemgale/LLU 2018.—19. regulārā čempionāta uzbrucējs Begovs 34 spēlēs guva 15 vārtus un izdarīja 22 rezultatīvās piespēles (109 metieni uz vārtiem). Begovs regulārā čempionātā bija sestais rezultatīvākais uzbrucējs. Divas spēles līdz sezonas beigām guva traumu, veica operāciju un nevarēja piedalīties pusfināla izslēgšanas kārtas spēlēs.
Anime

Anime (japāņu:  [anʲime], no angļu: animation — ‘animācija’) ir Japānas animācija. Atšķirībā no citu valstu animācijas, kura galvenokārt ir piemērota bērniem, lielākā daļa ražotās anime ir paredzēta pusaudžu un pieaugušo auditorijām, un lielā mērā tāpēc tai ir augsts popularitātes līmenis pasaulē. Bieži (bet ne vienmēr) anime atšķiras ar tipisku varoņu un fonu zīmēšanas manieri. Tiek publicēta televīzijas seriālu veidā, kā arī filmu veidā, kuras izplata uz video nesējiem vai kuras ir paredzētas skatīšanai kinoteātros. Sižeti var aprakstīt daudzus varoņus, atšķirties ar vietu un laikmetu, žanru un stilu daudzveidību.
Par sižeta avotiem anime seriālos visbiežāk izmanto mangu (Japānas komikss), ranobe (Light Novel) vai arī datorspēles (pārsvarā Visual novel žanra). Ekranizācijas laikā parasti saglabā grafisko stilu un citas oriģināla pazīmes. Retāk izmanto citus avotus, piemēram, klasiskās literatūras darbus. Eksistē arī anime ar pilnīgu oriģinālu sižetu (šai gadījumā jau pati anime var kļūt par avotu dažādu grāmatu un mangas versiju izveidei).

Vēsture

Anime ir radusies ap 1917.g., sāka izplatīties 20.gs. sākumā, kad japāņu producenti eksperimentēja ar animācijas paņēmieniem, kas arī izmēģināti Francijā, Vācijā, ASV un Krievijā. Vecākās zināmās animes esamība ekranizēta 1917.g. - tas bija divas minūtes ilgs klips par samuraju, kurš cenšas izmēģināt jauno zobenu uz savu mērķi, ciešot sakāvi. Pirmā animes skaņu filma bija Chikara to Onna no Yo no Naka, kuru izlaida 1933.gadā.
20. gs. 30. gados animācija kļuva par alternatīvu stāsta formātu neattīstītajai Japānas live-action industrijai. Animācija ļāva māksliniekiem radīt jebkādus tēlus un noformējumus.
Disneja pilnmetrāžas filmas Sniegbaltīte un septiņi rūķīši panākumi iedvesmoja japāņu animatorus. 1960. gados Osamu Tezuka pielāgoja un vienkāršoja daudzus Disneja animācijas paņēmienus, lai samazinātu izmaksas un kadru skaitu uzvedumos. Viņš paredzēja to kā īslaicīgu mērogu, kas atļautu viņam ražot materiālus ciešā grafikā ar nepieredzējušiem darbiniekiem.
70. gadi pieredzēja uzplaukumu mangas popularitātē - kas bieži tika animēta — it īpaši Osamu Tezuka mangās, kurš ir saukts par leģendu un mangas dievu. Viņa darbs, un citu pionieru devums šajā lauciņā, ietekmēja raksturīgās pazīmes un žanrus, kas ir pamatelementi mūsdienu animē.
Ārstniecības pienene

Lietošana

Pienenes ir  bagātas ar nektāru un tāpēc tās iecienījušas bites. Cilvēki labprāt uzturā lieto svaigo pieneņu lapu salātus — lai atbrīvotos no spēcīgās rūgtās garšas, pirms lietošanas vēl augošus augus kādu laiku vēlams nosegt ar tumšu, saules gaismu necaurlaidīgu trauku. 
Kosmētiskiem mērķiem lieto pienaino, ziedkātā esošo sulu — tā dziedina furunkulus, karbunkulus, kašķi, ēdi, kārpas, kā arī citas ādas saslimšanas. Pret vasaras raibumiem lieto šādu losjonu: vienu pilnu sauju pieneņu ziedu aplej ar vārošu ūdeni tik daudz, lai ziedi būtu pilnībā apņemti. Ļauj atdzist, tad nokāš un regulāri viegli mitrina ādu ar šo šķidrumu. To var izmantot arī matu skalošanai: tas patiks gaišiem matiem. Pienene stiprina viegli lūztošus, sausus, kā arī taukainus matus. Tā palīdz atbrīvoties no blaugznām. Jābūt piesardzīgam un vispirms jāpārbauda ādas reakcija, nedrīkst lietot šos preparātus pārlieku daudz un spēcīgus izvilkumus — tas var izraisīt ādas iekaisumus vai citas nepatīkamas kairinošas sajūtas. 
Rudenī ievāktas pieneņu saknes sakaltē, nedaudz apgrauzdē un kā kafijas aizstājēju lieto vai nu kopā ar cigoriņiem vai vienas pašas. Islandē šīs saknes sacep un lieto uzturā.
Ziedus izmanto kā krāsvielu sviesta vai omletes iekrāsošanai skaistā dzeltenā krāsā. No tiem mēdz gatavot sīrupu. 
11. gadsimtā arābu ārsti pieneni izmantoja dziedināšanā. Pieneņu ekstraktu lieto aknu, žultspūšļa, nieru un locītavu saslimšanu ārstēšanā. Pienenes ir to zāļu sastāvā, kuras izmanto, lai dziedinātu no dzeltenās kaites. Pienenēm piemīt urīndzenošas īpašības
Eiropas teritorijā tā izmantota Samheina naktī gaišredzības veicināšanai, buršanas un vārdošanas spēka vairošanai.
Gatis Jahovičs

Karjera

6 gadu vecumā sāka apgūt basketbolu Valtera Basketbola skolā.
Profesionālo basketbolista karjeru sāka 2001. gadā BK Skonto rindās pie trenera Valda Valtera. Pirmajā sezonā, spēlējot LBL čempionātā, G. Jahovičs jau devās sākuma pieciniekā taču statistika nebija izcila - 12 aizvadītajās spēlēs tikai 4,8 punkti vidēji spēlē. Tajā pašā sezonā tika nosūtīts arī uz fārmklubu BK Skonto 2, kur 7 spēlēs viņš vidēji guva 19,6 punktus LBAL čempionātā. Nākamajā sezonā G. Jahovičs atgriezās BK Skonto, kas tobrīd spēlēja ULEB Eirokausā. Šajā kausa izcīņā G. Jahovičs aizvadīja 8 spēlēs caurmērā gūstot 4,5 puktus. Šajā sezonā LBL čempionātā aizvadot 21 spēli viņš atzīmējās ar vidēji gūtiem 5,7 punktiem. 2003./2004. LBL sezonā BK Skonto atkal piedalījās ULEB Eirokausā, kur 12 spēlēs G. Jahovičs vidēji spēlē guva 6,4 punktus un LBL 12 spēlēs vidēji guva 10,5 punktus.
2004. gada sākumā G. Jahovičs pārcēlās uz Poliju un pievienojās Vloclavekas "Anwil" vienībai. Polijas basketbola līgas čempionātā viņš laukumā devās 16 spēlēs un vidēji spēlē guva 3,8 punktus. 2007. gadā G. Jahovičs pameta Polijas klubu un atgriezās Latvijā. Līdz 2009. gadam viņš spēlēja Rīgas ASK, bet kopš 2009. gada — Rīgas VEF sastāvā. 2011. gadā pirmoreiz karjerā izcīnīja LBL čempiona titulu, uzvaru guva arī nākamajās divās LBL sezonās. G. Jahoviča spēlētāja karjeru daudz ietekmējušas biežās traumas, kas spēlētājam neļāva atklāt prognozēto potenciālu ne nacionālajā izlasē, ne pārstāvētajos klubos.
2014. gada vasarā pievienojās citam LBL klubam Rīgas "Barons kvartāls", bet 2015. gadā — "Liepāja/Triobet".

Basketbola funkcionārs

Pēc sportista karjeras beigām kļuva par VEF baasketbola skolas vadītāju. 2018. gada martā apstiprināts par basketbola kluba VEF direktoru pēc tam, kad Laila Spaliņa amatu pameta, lai aktīvāk darbotos politikā.
Piai rags

Piai rags (malajiešu: Tanjung Piai) ir zemesrags Malakas pussalas dienvidu galā Malaizijā, Eirāzijas kontinentālās daļas galējais dienvidu punkts. Rietumos no zemesraga atrodas Malakas šaurums, dienvidos — Singapūras šaurums. Zemesrags atrodas Piai raga nacionālajā parkā.
2008. gada vasaras olimpiskās spēles (4. diena)

Ceturtajā Pekinas olimpisko spēļu dienā, 2008. gada 12. augustā, sacensības norisinājās 23 sporta veidos un tika sadalīti 19 medaļu komplekti.
Sacīkšu sākumu laiki doti pēc Latvijas laika
Latvijas Mūzikas ierakstu gada balva 2001

Latvijas Mūzikas ierakstu gada balva 2001 notika 2002. gada 1. februārī. Ceremoniju un koncertu vadīja Andris Freidenfelds. Visvairāk balvas (piecas) ieguva Prāta Vētra.
Koncertā uzstājās Olga Rajecka, Ozols, Raimonds Ozols, Ilze Purmaliete & Dzeguzīte, Device, Caffe, Dakota, Tumsa, Lauris Reiniks & Marija Naumova, Jānis Stībelis, Logo, The Mundane, Ufo & Fredis, Ainars Mielavs, Autobuss Debesīs, Gunārs Kalniņš, Prāta Vētra un krievu grupa Mumiy Troll.
Igors Polovodins

Biogrāfija

Šahu sācis spēlēt piecu gadu vecumā. 1969. gadā kļuvis par Krievijas PFSR skolēnu čempionu šahā U14 vecuma grupā. 1970. gadā Viļņā izcīnījis 3. vietu PSRS jauniešu šaha čempionātā. Beidzis Vologdas Valsts tehnisko universitāti, pēc profesijas bijis inženieris celtnieks. Pēc dienesta Padomju armijā dzīvojis Ļeņingradā. 1976. gadā kļuvis par PSRS sporta meistaru šahā. 1979. gadā uzvarējis Ļeņingradas pilsētas šaha čempionātā. Vairāku starptautisko šaha turnīru dalībnieks, kuros labākos rezultātus sasniedzis 1980. gadā Nalenčovā un 1984. gadā Asenovgradā (Bulgārija), kad dalījis pirmo vietu. Par panākumiem turnīros FIDE 1984. gadā viņam piešķīrusi starptautiskā meistara (IM) nosaukumu.
Pazīstams arī kā šaha treneris. Bijis Maijas Čiburdanidzes sekundants 1981. gada mačā par pasaules čempiones titulu, 1986. gada mačā par pasaules čempiones titulu un 1988. gada mačā par pasaules čempiones titulu. Kā treneris palīdzējis Valērijam Salovam, Andrejam Sokolovam un Gata Kamskim. Tāpat bijis Anatolija Karpova sekundants 1993. gada mačā ar Janu Timmanu par FIDE pasaules čempiona nosaukumu.
Allažu pamatskola

Vēsture

Allažu skola ir uzbūvēta 1926. gadā, pateicoties vietējo iedzīvotāju saziedotajiem līdzekļiem. Tajā laikā šī bija viena no lielākajām lauku skolām Latvijā. Pēc diviem gadiem tika uzcelta arī internāta ēka. Kopš 1991. gada septembra Allažu pamatskolu finansiāli uztur Allažu pagasta pašvaldība. 1992. gada 15. maija naktī vecā skolas ēka nodega līdz pamatiem. 1994. gada 1. septembrī tika atklāta jaunās skolas ēkas pirmā kārta. Tajā atradās klašu telpas un mācību kabineti. 1998. gadā tika atklāts ēdināšanas bloks. 2000. gadā atklāta sporta zāle. 2007. gada martā sākas skolas 3. kārtas — sporta zāles un mājturības bloka celtniecība. 2008. gadā tika atklāts sporta komplekss un mājturības un tehnoloģiju kabinetu korpuss.

Skolas tradīcijas

Zinību diena, Dzejas diena, Skolotāju diena, skatuves runas konkurss, rudens ziedu instalācijas, 11. novembra Lāpu gājiens, Valsts svētku koncerts, Ziemassvētku koncerts, konkurss "Talantīgā klase", projektu nedēļa, Valentīna dienas pasts, Ziemassvētku pasts, "Savādā" diena, valša konkurss, mūzikas skolas audzēkņu koncerts, Vecmāmiņu pēcpusdiena, Mātes dienai veltīts koncerts, pēdējais zvans, izlaidums, viesmākslinieku koncerti un leļļu teātra izrādes, salidojums (reizi piecos gados).
Kārlis Filips

Izglītība

Princis Kārlis Filips pamatizglītību ieguva divās skolās Stokholmas pievārtē Brommā, vēlāk mācījās Enšildas ģimnāzijā Stokholmas komūnā un Lundsbergas ģimnāzijā Vermlandes lēnī, kā arī vēlāk 1994.gadā studēja ASV privātskolā Kentā 2 gadus, kur apguva dabas zinātņu programmu. 2006. gadā princis beidza divgadīgo grafiskā dizaina un reklāmas programmu Fošberga skolā, vēlāk praktizējās Vašingtonā, ASV organizācijā " National Geographic Society", ka arī 2007.gadā studēja dizainu ASV Rhode Island School of Design skolā. 2009.gada pavasarī viņš uzsāka studijas Alnarpas lauksaimniecības universitātē, kurā apgūst mežizstrādes un lauksaimniecības tehnikas zinātni, kā arī agronomijas zinātni.

Militārā karjera

Pildīja militāro dienestu Vaksholmā kā kara kuģa kapteinis, kam sekoja oficieru divgadīgās izglītības studijas (2001.-2002.g.), pēc kuras ieguva 1. oficiera pakāpi fenrīku, vēlāk, 2004. gadā ieguva leitnanta pakāpi, bet 2007. gadā uzsāka studijas Aizsardzības augstskolā uzņēmumu ekonomikas un militāro programmu studijās, pēc atbilstošas izglītības iegūšanas saņemot kapteiņa pakāpi. Pašlaik princis Kārlis Filips ir rezerves oficieris amfībiju korpusā.

Intereses

Princis ir sportiskas dabas cilvēks, kuram patīk atrasties dabā, it sevišķi ikgadējās medībās. Cits interešu lauks ir auto un moto sacīkstes, pašam aktīvi piedaloties sacīkstēs, viņam ir arī pilota tiesības.2003. gadā piedalījās 90 km garā slēpošanas maratonā Vasaloppet. 2006. gadā režisēja filmu "Linnes ekspedīcija" par Karla fon Linnes ceļojumiem. Tā kā princis ir studējis grafisko dizainu, viņam interesē arī māksla, īpaši mākslas fotogrāfija, pats bieži piedalās izstādēs.2009. gadā izstrādāja dizainu sudraba galda piederumiem, kuri ir atzinīgi novērtēti dažādās dizaina izstādēs.

Loma karaļnamā

Kopā ar ģimeni piedalās dažādos oficiālos pasākumos.Īpaša sadarbība viņam ir ar Vermlandi, kuras hercogs viņš ir, kura ir saistīta ar dažādu projektu atbalstīšanu. Piedalās dažādos ar mākslu un dizainu saistītos pasākumos.

Privātā dzīve

Ir bijušas vairākas attiecības, pašlaik dzīvo viens.